JAS แม่-ลูกตัวแสบแฉทุกวัน ทันเกมหุ้น
เมื่อวานนี้ ห้นแม่-ลูกอย่าง JAS และ JAS-W3 เทรดสนั่นเมืองอีกครั้ง สมกับเป็นหุ้นตัวแสบของตลาดไม่เปลี่ยนแปลง
14 ธ.ค. 2559

เมื่อวานนี้ ห้นแม่-ลูกอย่าง JAS และ JAS-W3 เทรดสนั่นเมืองอีกครั้ง สมกับเป็นหุ้นตัวแสบของตลาดไม่เปลี่ยนแปลง
หุ้นแม่ JAS ซื้อขายด้วยมูลค่าทั้งวัน 1,027.46 ล้านบาท บวกไป 0.10 บาท หรือ 1.20%
ส่วนหุ้นลูก JAS-W3 เทรดกันสนั่นกว่าด้วยมูลค่าทั้งวัน 1,032.59 ล้านบาท บวกไป 0.42 บาท หรือ 10.77%
รวมมูลค่าซื้อขายเฉพาะแม่-ลูกคู่นี้เมื่อวาน ปาเข้าไป มากกว่า 2 พันล้านบาท หรือ 4% เศษของมูลค่าซื้อขายหุ้นรวมของตลาดวานนี้…ไม่ธรรมดาจริงๆ
การไล่ราคาอันแสนสนุกสุดเหวี่ยง (ไม่นับว่ากำไรหรือขาดทุน) ของแม่-ลูกคู่นี้ น่าติดตาม
จะดูอย่างเสมอนอก หรือมีลุ้นได้-เสีย ได้ทั้งนั้น เพราะเป็นกรณีศึกษาอย่างยิ่งในฐานะที่เป็นหุ้นที่ไม่เคยขาดนักลงทุนเข้ามาเล่นเก็งกำไร
เหตุผลล่าสุดที่ทำให้หุ้นได้รับความสนใจคึกคัก เกิดจากปัจจัยประจวบเหมาะ 2 เรื่องประดังเข้ามาพร้อมกันคือ
1) การลุ้นแบบ “วัดใจ” ว่า เสี่ยพิชญ์ โพธารามิก ผู้ถือหุ้นใหญ่อันดับหนึ่งยามนี้ จะเอาหุ้นที่ซื้อคืนมาด้วยเงินบริษัท 6 พันล้านบาท มาซื้อหุ้น 1.2 พันล้านหุ้นไปถือไว้เมื่อต้นปี และครบกำหนดต้องขายคืนในวันศุกร์ที่ 16 ธันวาคม ที่จะถึงนี้ ว่าจะขายกลับคืนมาในตลาดหรือไม่ …หากไม่ก็ต้องเอาไปลดทุน
สูตรของการซื้อหุ้นคือ แล้วถึงเวลาขายคืนกลับเข้ามาในตลาด กลับไม่ขายหรือ ขายพอเป็นพิธีเสียไม่ได้ ..จากนั้นก็เอาไปลดทุน หรือถมทะเล…ทำเอานักลงทุนกำไรมาไม่น้อยกว่า 5 ครั้งในรอบ 8 ปี…ทำกันมาจนคุ้นเคย
ถ้าหากไม่มีพลิกล็อกอะไร ครั้งนี้ น่าจะเหมือนเดิม…นักลงทุนคาดเอาไว้เช่นนั้น ทั้งที่เสี่ยพิชญ์ ยังคงเงียบกริบ ไม่กระโตกกระตากอะไรออกมา…แต่ชีวิตก็ย่อมอยู่ด้วยความหวัง
2) สิ้นเดือนนี้ JAS-W3 จะครบกำหนดต้องใช้สิทธิเแปลงสภาพเป็นหุ้นสามัญ ในขณะที่หากคิดราคาวอร์แรนต์ปัจจุบัน บวกด้วยค่าแปลงสิทธิอีกประมาณ  3.94 บาท ในอัตราส่วนแปลงสิทธิเกือบ 1 ต่อ 1….นับอย่างไร ก็ถือว่า..ราคาลูก JAS-W3 ถูกกว่าราคาแม่อยู่ดี
ทั้ง 2 ปัจจัยข้างต้นนี้แหละ ทำให้เป็นที่มาของเกมวัดใจว่า 1) ลดทุนแน่นอน ไม่มากก็น้อย 2) ราคาลูกถูกกว่าแม่ น่าแปลงสิทธิ …ดังนั้น การไล่ราคาแม่ หรือลูก..จึงเป็นเกมที่เร้าใจยิ่งว่าไอ้หนุ่มรุ่นโบราณสมัย พร ภิรมย์ ยังร้องเพลง บัวตูม บัวบาน สนั่นเมืองในอดีตไกลโพ้น
ซื้อลูก ราคาแม่ก็วิ่งหนีเร็ว …ซื้อแม่ ก็ถูกลูกไล่ล่า
จะซื้อทั้งแม่-ลูก…เอากันแบบพระยาเทครัว…จะคุ้มค่าความเสี่ยงมั้ย
เป็นประเด็นที่แสนเร้าใจชนิดกระตุ้นต่อมอะดรีนาลีน และ เอ็นโดรฟิน….ได้ทั้งนั้น
ราคาหุ้นแม่-ลูกที่ไล่ล่ากัน (ตามกราฟประกอบ) จึงเร้าใจยิ่ง และคงจะไม่หยุดยั้งไปจนกว่าบ่ายวันศุกร์ที่จะถึง
ซึ่ง…เท่ากับจบรอบ รำวงแบบจุดเทียนเวียนวนกันพอดี…เอวัง
บางคนบอกว่า นี้คือ งานฉลองหุ้น JAS กลับมาโดดเด่น ติดการคำนวณในกลุ่มบริษัทระดับ SET50 และ SET100…ก็ว่ากันไป
ไม่ว่าจะด้วยเหตุผลอะไร แต่ปฏิบัติการแม่-ลูกไล่ราคา ล้วนเป็นผลพวงของมายาการที่เสี่ยพิชญ์สร้างเอาไว้ ให้นักลงทุนในตลาดหุ้นไทยบางส่วน หัวปั่นเป็นจิ้งหรีด..ที่ไม่ธรรมดา
“อิ อิ อิ”